Document ID: 32011R0836

REGULAMENTUL (UE) NR. 836/2011 AL COMISIEI
din 19 august 2011
de modificare a Regulamentului (CE) nr. 333/2007 de stabilire a metodelor de prelevare a probelor și de analiză pentru controlul oficial al nivelurilor de plumb, cadmiu, mercur, staniu anorganic, 3-MCPD și benzo(a)piren din produsele alimentare
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 11 alineatul (4),
întrucât:
(1)
Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (2) stabilește, printre altele, niveluri maxime pentru contaminantul benzo(a)piren.
(2)
Grupul științific pentru contaminanții din lanțul alimentar din cadrul Autorității Europene pentru Siguranța Alimentară (EFSA) a adoptat la 9 iunie 2008 un aviz privind hidrocarburile policiclice aromatice în alimente (3). EFSA a concluzionat că benzo(a)pirenul nu este un indicator adecvat pentru prezența hidrocarburilor policiclice aromatice (HPA) în alimente și că un sistem de patru substanțe specifice sau de opt substanțe specifice ar fi cel mai adecvat indicator pentru HPA în alimente. De asemenea, EFSA a concluzionat că un sistem de opt substanțe nu ar oferi o valoare adăugată semnificativă în comparație cu un sistem de patru substanțe.
(3)
Prin urmare, Regulamentul (UE) nr 835/2011 al Comisiei (4) a modificat Regulamentul (CE) nr. 1881/2006 în vederea stabilirii nivelurilor maxime pentru suma a patru hidrocarburi policiclice aromatice [benzo(a)piren, benz(a)antracen, benzo(b)fluoranten și crisen].
(4)
Regulamentul (CE) nr. 333/2007 al Comisiei (5) stabilește criterii de performanță analitică numai pentru benzo(a)piren. Prin urmare, este necesară stabilirea criteriilor de performanță analitică pentru celelalte trei substanțe pentru care sunt stabilite în prezent niveluri maxime în Regulamentul (CE) nr. 1881/2006.
(5)
Laboratorul de referință al Uniunii Europene pentru hidrocarburi policiclice aromatice (LR-UE HPA), în colaborare cu laboratoarele naționale de referință, a efectuat un sondaj al laboratoarelor pentru controale oficiale pentru a evalua care dintre criteriile de performanță analitică ar putea fi realizabile pentru benzo(a)piren, benz(a)antracen, benzo(b)fluoranten și crisen în matricele alimentare relevante. Rezultatul acestui sondaj a fost sintetizat de LR-UE HPA în raportul privind „caracteristicile de performanță a metodelor de analiză pentru determinarea a patru hidrocarburi policiclice aromatice în alimente” (Report on „Performance characteristics of analysis methods for the determination of 4 polycyclic aromatic hydrocarbons in food”) (6). Rezultatele sondajului arată că criteriile de performanță analitică aplicabile în prezent pentru benzo(a)piren sunt adecvate și pentru celelalte trei substanțe.
(6)
Experiența acumulată odată cu punerea în aplicare a Regulamentului (CE) nr. 333/2007 a arătat că, în anumite cazuri, prevederile din prezent privind prelevarea de probe ar putea fi impracticabile sau ar putea provoca o prejudiciere economică inacceptabilă a lotului din care este prelevată proba. În asemenea cazuri ar trebui să fie permisă abaterea de la procedurile de prelevare a probelor, cu condiția ca prelevarea de probe să rămână suficient de reprezentativă pentru lotul sau sublotul care face obiectul prelevării, iar procedura utilizată să fie documentată în întregime. Pentru prelevarea de probe în etapa comerțului cu amănuntul exista deja o flexibilitate cu privire la abaterea de la procedurile de prelevare a probelor. Dispozițiile cu privire la prelevarea de probe în etapa comerțului cu amănuntul ar trebui aliniate cu procedurile generale privind prelevarea de probe.
(7)
Sunt necesare dispoziții mai detaliate cu privire la materialele recipientelor pentru prelevarea de probe în cazul prelevării de probe pentru analiza HPA. Autoritățile de aplicare a legii utilizează pe scară largă recipiente din plastic, însă acestea nu sunt adecvate pentru prelevarea de probe pentru analiza HPA, deoarece aceste materiale pot altera conținutul HPA din probă.
(8)
Sunt necesare clarificări cu privire la anumite aspecte ale cerințelor specifice referitoare la metodele analitice, în special cerințele referitoare la utilizarea criteriilor de performanță și a abordării „adecvate scopului”. Mai mult, prezentarea tabelelor cu criteriile de performanță ar trebui modificată pentru a fi mai uniformă pentru toți analiții.
(9)
Prin urmare, Regulamentul (CE) nr. 333/2007 ar trebui modificat în consecință. Deoarece Regulamentul (UE) nr 835/2011 și prezentul regulament sunt strâns legate între ele, ambele regulamente ar trebui să se aplice de la aceeași dată.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Regulamentul (CE) nr. 333/2007 se modifică după cum urmează:
1.
Titlul se înlocuiește cu următorul text:
2.
La articolul 1, alineatul (1) se înlocuiește cu următorul text:
„(1) Prelevarea de probe și analiza pentru controlul oficial al nivelurilor de plumb, cadmiu, mercur, staniu anorganic, 3-MCPD și hidrocarburi policiclice aromatice (denumite în continuare «HPA») cuprinse în secțiunile 3, 4 și 6 din anexa la Regulamentul (CE) nr. 1881/2006 trebuie efectuate în conformitate cu anexa la prezentul regulament.”
3.
Anexa se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 septembrie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 august 2011.

Labels: 0
1
17
6